Sewe dood in ongeluk met treinFoto verskaf deur die Kaapstad-metro se verkeersdienste Sewe mans is dood nadat die bakkie waarmee hulle gereis het deur ’n trein getref is in Kaapstad in die Wes-Kaap. Lt.kol. Andre Traut, woordvoerder van die polisie, het gesê die botsing het omstreeks 5:45 Vrydagoggend plaasgevind. Volgens Traut was al die mans glo in hul 30’s en was hulle glo op pad werk toe. Die bakkie het glo op die treinspoor by die Buttskop-spoorkruising in Blackheath vasgeval voor dit deur die trein getref is. “Die omstandighede rondom die voorval word ondersoek,” het Traut gesê. Volgens Richard Coleman, woordvoerder vir die Kaapstad-metro se verkeersdienste, is die Buttskop-spoorkruising by Riebeeckweg en Rangeweg gesluit.